Stepukmedis

Stepukmedis (Dyera) – magnolijūnų (Magnoliophyta) skyriaus, stepukinių (Apocynaceae) šeimos amžinai žaliuojančių medžių gentis. Savaiminio paplitimo kraštuose vadinami „dželutong“ arba „dželuting“.

Paplitimas 
Savaime paplitę Pietryčių Azijojos atogrąžų regione – Malakos pusiasalyje, Sumatros saloje, pietvakarinėse Riau salose, Bankos-Belitungo salose ir Borneo saloje.

Auga iki 1200 m aukščio virš jūros lygio altitudėse.

Išvaizda 
Aukšti, iki 60-80 m aukščio medžiai. Lapai auga po 6-8 išsidėstę aplink menturį. Sėklos suplotos, elipsės formos.

Rūšys 
Išskiriamos dvi rūšys:
 Dyera costulata Hook.f., 1883 – Paprastasis stepukmedis; auga iki 80 m aukščio, iki 3 m skersmens kamienu. Paplitę Malakos pusiasalyje, Borneo, Sumatros ir gretimose nedidelėse salose.
 Dyera polyphylla (Miq.) Steenis, 1967 – Gausialapis stepukmedis; auga iki 60 m aukščio, iki 2 m skersmens kamienu. Paplitę Borneo, Sumatros ir gretimose nedidelėse salose.

Istorija ir filogenezė 
Pirmą kartą šią gentį 1882 m. aprašė Džozefas Daltonas Hukeris (Joseph Dalton Hooker).

Stepukmedžių (Dyera) gentis anksčiau buvo priskirta Melodineae tribai, nes glaudžiai susijusi su Craspidospermum ir Melodinus gentimis. Tačiau stepukinių (Apocynaceae) šeimos Rauvofioideae pošeimio filogenetinė analizė, kurią atliko Simoes ir kt. (2007 m.), naudojant morfologinius duomenis ir sekas iš penkių chloroplasto genomo DNR regionų, parodė, kad stepukmedžiai (Dyera) yra labiau giminingi alstonijų (Alstonia) genčiai su kuria sudaro bendrą Alstonieae tribą.

Pavadinimas 
Lotyniškasis stepukmedžių (Dyera) genties pavadinimas kilo nuo anglų botaniko, tuometinio Kjų sodo (p.v. Londone) direktoriaus pavaduotojo Tiseltono Dajerio (William Turner Thiselton-Dyer) pavardės.

Atsparumas ir panaudojimas 
Mediena nepatvari, greitai gendanti, medžiai jautrus vabzdžių puolimui, tokių kaip termitų (Isoptera) ir medgręžių (Cossidae).

Stepukmedžiai komerciškai auginami dėl medienos ir latekso vidaus ir užsienio rinkai. Dėl mažo tankio mediena yra lengvai apdirbama, tad puikiai tinka drožybai, žaisliniams ir architektūriniams modeliams, medinei avalynei, pieštukams gaminti, bet netinkama gaminti tvirtos konstrukcijos reikalaujantiems gaminiams.

Taip pat skaityti 
 Pasaulio išskirtiniai medžiai

Šaltiniai

Nuorodos 
 youtube.com / Jelutong Tree – a native tree of Singapore and truly majestic tree and easily recognized (nufilmuotoje vaizdo medžiagoje paprastasis stepukmedis)

Medžiai ir krūmai
Stepukiniai